Document ID: 32006D0732

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Οκτωβρίου 2006
για τη μη δημοσίευση των στοιχείων του προτύπου EN 13683:2003 «Εξοπλισμός κήπου - Θρυμματιστές/τεμαχιστές οργανικών υλών με ενσωματωμένο κινητήρα - Ασφάλεια» σύμφωνα με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2006) 5060]
(Κείμενο που παρουσιάζει ενδιαφέρον για τον ΕΟΧ)
(2006/732/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση των νομοθεσιών των κρατών μελών σχετικά με τις μηχανές (1), και ιδίως το άρθρο 6 παράγραφος 1,
τη γνώμη της μόνιμης επιτροπής που συστάθηκε βάσει του άρθρου 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας της πληροφορίας (2),
Εκτιμώντας τα ακόλουθα:
(1)
Όταν ένα εθνικό πρότυπο, που αποτελεί μεταφορά εναρμονισμένου προτύπου του οποίου τα στοιχεία έχουν δημοσιευτεί στην Επίσημη Εφημερίδα της Ευρωπαϊκής Ένωσης, καλύπτει μία ή περισσότερες βασικές απαιτήσεις ασφάλειας και υγείας όπως ορίζονται στο παράρτημα Ι της οδηγίας 98/37/ΕΚ, η μηχανή που έχει κατασκευαστεί σύμφωνα με το εν λόγω πρότυπο θεωρείται ότι τηρεί τις εν λόγω βασικές απαιτήσεις.
(2)
Κατ’ εφαρμογή του άρθρου 6 παράγραφος 1 της οδηγίας 98/37/ΕΚ, η Γερμανία κοινοποίησε επίσημη ένσταση κατά του προτύπου EN 13683:2003 που εξέδωσε η Ευρωπαϊκή Επιτροπή Τυποποίησης (CEN) στις 8 Σεπτεμβρίου 2003, τα στοιχεία του οποίου δεν έχουν ακόμη δημοσιευτεί στην Επίσημη Εφημερίδα της Ευρωπαϊκής Ένωσης.
(3)
Η Επιτροπή, αφού εξέτασε το πρότυπο EN 13683:2003, διαπίστωσε ότι δεν ανταποκρίνεται πλήρως στις βασικές απαιτήσεις ασφάλειας και υγείας 1.1.2. γ) (αρχές ενσωμάτωσης της ασφάλειας), 1.3.8 (επιλογή προστασίας για τους κινδύνους από κινητά στοιχεία) και 1.4.1 (γενικές απαιτήσεις για τους προφυλακτήρες και τα συστήματα προστασίας) του παραρτήματος Ι της οδηγίας 98/37/ΕΚ. Πρώτον, οι προδιαγραφές που ορίζονται στις ρήτρες 5.2.1.1 και 5.2.1.2 του προτύπου σχετικά με την αποφυγή της πρόσβασης στη λεπίδα κοπής από την πλευρά της τροφοδοσίας και από επάνω δεν επαρκούν για να αποφευχθεί η επαφή με τη λεπίδα. Η αφαίρεση των υπολειμμάτων είναι δυνατή ενόσω το μηχάνημα είναι σε λειτουργία και επομένως το χέρι μπορεί να έρθει σε επαφή με τη λεπίδα κοπής. Δεύτερον, οι προδιαγραφές που ορίζονται στη ρήτρα 5.2.2 του προτύπου για την αποφυγή της πρόσβασης στη λεπίδα κοπής από τον κεκλιμένο αγωγό απόρριψης (γλίστρα) δεν είναι επαρκείς. Οι διαστάσεις του αγωγού απόρριψης είναι τέτοιες που το χέρι ενός ενηλίκου μπορεί να έρθει σε επαφή με τη λεπίδα κοπής.
(4)
Επομένως, τα στοιχεία του προτύπου EN 13683:2003 δεν πρέπει να δημοσιευτούν στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία του προτύπου EN 13683:2003 «Εξοπλισμός κήπου - Θρυμματιστές/τεμαχιστές οργανικών υλών με ενσωματωμένο κινητήρα - Ασφάλεια» δεν θα δημοσιευτούν στην Επίσημη Εφημερίδα της Ευρωπαϊκής Ένωσης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Οκτωβρίου 2006.

Labels: 3
7
1
6